‘আমরা হলিউডের সিনেমায় এসবের ব্যবহার অহরহ দেখতে পাই। তবে আমেরিকায় সাধারণ মানুষের ফিংগার প্রিন্ট শনাক্তের এ প্রক্রিয়াকে তাদের মৌলিক অধিকারের পরিপন্থী বলে সেখানের মানবাধিকার কর্মীরা বরাবরই প্রতিবাদ করে আসছে। বায়োমেট্রিক পদ্ধতিতে ফিংগার প্রিন্টের ব্যবহার সর্বপ্রথম শুরু করে আমেরিকার গোয়েন্দা সংস্থা ফেডারেল ব্যুরো অব ইনভেস্টিগেশন (এফবিআই)। ১৯২৪ সালে সংস্থাটি যুক্তরাষ্ট্রের নাগরিকদের ফিংগার প্রিন্ট সংগ্রহ করা শুরু করে। কিন্তু তা আমাদের দেশের মতো এই পদ্ধতিতে নয়। আঙুলের ছাপ নেয়ার পর এর ছবি সংরক্ষণ করা হয় না। সংরক্ষণ করা হয় আঙুলের রেখাচিত্র। এ রেখাচিত্র বাইনারি পদ্ধতিতে গণনা করা হয়। গণনা করে যে নম্বরটি পাওয়া যায়, তাই সংরক্ষণ করা হয়। এই নম্বর অন্য কারো আঙুলের রেখাচিত্রের নম্বরের সঙ্গে মিলবে না। ফলে নির্ভুলভাবে যে কাউকে শনাক্ত করা যায়। বলা যায়, কোনো ব্যক্তির অত্যন্ত গুরুত্বপূর্ণ এবং স্পর্শকাতর বিষয় হচ্ছে ফিংগার প্রিন্ট। এটি কেবলমাত্র ওই ব্যক্তির একান্ত নিজস্ব ব্যাপার। এগুলো কেবলমাত্র রাষ্ট্রের কাছে গোপনীয় দলিল হিসেবে জমা থাকবে। কোনো বেসরকারি প্রতিষ্ঠানের কাছে সংরক্ষণ করা যাবে না। আমরা দেখেছি, জাতীয় পরিচয়পত্র করার সময় আমাদের সেনাবাহিনী পুরো কাজটি সমাপ্ত করেছে। নাগরিকের যাবতীয় ব্যক্তিগত তথ্যসহ আঙুলের ছাপও নেয়া হয়েছে। সে সময় এ নিয়ে তেমন প্রশ্ন ওঠেনি। এর কারণ এটি সরকারের নিজস্ব সংস্থার মাধ্যমে করা হয়েছে। কোনো বেসরকারি প্রতিষ্ঠানের মাধ্যমে করা হয়নি। এবারের ফিংগার প্রিন্ট সংগ্রহের কাজটি করা হচ্ছে বেসরকারি বিদেশী মোবাইল কোম্পানিগুলোর মাধ্যমে। এখানেই সচেতন নাগরিকদের আপত্তি এবং শঙ্কা। কারণ এসব প্রতিষ্ঠান যতই বলুক, গ্রাহকের ফিংগারপ্রিন্ট তারা সযত্নে রাখবে এবং কোনোভাবেই ফাঁস হবে না, তাদের এ কথায় সচেতন শ্রেণী নিশ্চয়তা ও আস্থা রাখতে পারছে না। কারণ মোবাইল কোম্পানিগুলো জনগণের কাছে দায়বদ্ধ নয়। যে কোনো সময় যে কোনো কোম্পানি ব্যবসা গুটিয়ে চলে যেতে পারে, আবার মালিকানা পরিবর্তনও হতে পারে। সবচেয়ে বড় বিষয় হচ্ছে, এসব মোবাইল কোম্পানি কোটি কোটি ভুয়া নিবন্ধনের মাধ্যমে সিম বিক্রি করেছে। তারা তো কখনো এসব সিম ভেরিফাই করেনি। এর কারণ হচ্ছে, তাদের মুখ্য উদ্দেশ্য ব্যবসা, দায়বদ্ধতা নয়। যত বেশি সিম বিক্রি হবে, তত বেশি তাদের লাভ। এমন দায়িত্বহীন বেনিয়া মনোবৃত্তির প্রতিষ্ঠানের কাছে কি জনসাধারণের ফিংগার প্রিন্ট নিরাপদ থাকতে পারে? আমরা ইতোমধ্যে দেখেছি, মোবাইলে গ্রাহকদের ব্যক্তিগত আলাপচারিতা ইউটিউবসহ বিভিন্ন সামাজিক মাধ্যমে ছড়িয়ে দিতে। এখনও ছড়ানো হচ্ছে। ইউটিউবে এসব কথাবার্তার রেকর্ড অহরহ পাওয়া যাচ্ছে। এতে গ্রাহকদের মৌলিক অধিকার ক্ষুণ্য হচ্ছে। তদ্রুপ ফিংগার প্রিন্ট যে অন্যের হাতে চলে যাবে না, এ নিশ্চয়তা কোথায়? স্বাভাবিকভাবেই যেসব সচেতন মানুষ বিষয়টি বুঝতে পেরেছে, তারা এর প্রতিবাদ ও অন্যদের সতর্ক করার দায়িত্ব পালন করছে। বলা যায়, তারা অনেকটা রাষ্ট্রীয় দায়িত্বই পালন করছে।